Zuma verskyn weer vlugtig in hofZuma Vrydag in die hof. Foto: ANA Die staat het Vrydag in die hooggeregshof in Durban gesê hy is gereed om voort te gaan met die saak teen oudpres. Jacob Zuma en dat die verdediging die saak laat sloer. “Die staat is gereed, maar die verdediging nie,” het staatsadvokaat Billy Downer gesê. Zuma en sy medebeskuldigde, Christine Guerrier, namens Thales South Africa, het vlugtig in die hof verskyn voor die saak tot 27 Julie uitgestel is. Thales het Donderdag voorleggings aan die Nasionale Vervolgingsgesag (NVG) gedoen om die saak teen die maatskappy terug te trek. Downer het dit bevestig, maar gesê die staat het nie genoeg tyd gehad om die voorleggings na te gaan en ŉ besluit te neem teen vandag nie. Downer het uitgevaar teen Michael Hulley, Zuma se regsverteenwoordiger, en gesê die saak is op 6 April tydens Zuma se eerste hofverskyning spesifiek uitgestel sodat Thales voorleggings kan doen en Zuma se regspan ŉ hersieningsaansoek kon indien. “Die staat het nog nie ŉ hersieningsaansoek van mnr. Hulley ontvang nie en ons is teleurgesteld dat dit die geval is.” Hy het bevestig die staat is gereed om voort te gaan met die saak en dat 12 November steeds beskikbaar is as ŉ moontlike verhoordatum. Die saak sal op 27 Julie in die hooggeregshof in Pietermaritzburg aangehoor word. Hulle het in reaksie op Downer se beskuldigings aan regter Mjabuliseni Madondo gesê die oogmerk was nie om ŉ gebrek aan respek teenoor die hof te toon nie. Hy het gesê daar is steeds “omstandighede” rakende Zuma se finansiering wat aangeraak moet word. Zuma glo die staat moet sy regskoste betaal terwyl die EFF en DA hof toe is om te verseker dat dit nie die geval is nie. “Ons sal teen 27 Julie duidelikheid hê hieroor en dan ŉ tydlyn saam met die staat kan uitwerk vir die saak.” Hulley het gesê hy het ŉ skrywe aan die presidensie gerig om duidelikheid te kry oor die regskostekwessie en wag op ŉ antwoord. Guerrier hoef nie op 27 Julie saam met Zuma in die hof te verskyn nie en sy en Zuma is weer op waarskuwing vrygelaat. Zuma is buite die hof deur ondersteuners begroet. Zuma staan tereg op een aanklag van swendelary, twee aanklagte van korrupsie, een van geldwassery en 12 aanklagte van bedrog. Die voormalige president word daarvan beskuldig dat hy altesaam R4 072 499,85 onregmatig bekom het uit 783 betalings wat Schabir Shaik gedoen het, ŉ sakeman wat as sy finansiële raadgewer opgetree het ten tyde van die beweerde transaksies. Die geld was vermoedelik omkoopgeld van die Franse wapenvervaardiger Thales met betrekking tot die omstrede wapentransaksie in 1999. Ten tyde van die betalings was Zuma aanvanklik die LUR van ekonomiese ontwikkeling in KwaZulu-Natal en daarna, in 1999, die adjunkpresident van Suid-Afrika. Zuma hou vol hy is onskuldig.